Man sterf, kinders kritiek ná Benoni-botsingFoto: ER24 Een persoon is dood en vyf ander, waaronder drie kinders, het ernstige en kritieke beserings opgedoen nadat ŉ bakkie en ŉ voertuig Maandagaand reg van voor teen mekaar in Benoni, oos van Johannesburg, gebots het. Werner Vermaak, ŉ woordvoerder van ER24, het Dinsdagoggend gesê albei voertuie het ernstige skade tydens die botsing opgedoen. “Drie kinders, tussen die ouderdom van agt en 11, het kritieke beserings opgedoen en is na ŉ nabygeleë hospitaal geneem vir verdere behandeling,” het Vermaak gesê. Die bestuurder van die voertuig was in die wrak vasgekeer en moes uit die voertuig gesny word. “Ten spyte van alle pogings van die brandweer en paramedici om die man se lewe te red, is hy dood verklaar kort nadat hy uit die wrak bevry is,” het Vermaak gesê. Die polisie ondersoek die ongeluk.